REGULAMENTUL (CE) NR. 1097/2008 AL COMISIEI
din 6 noiembrie 2008
de prevedere a unor măsuri excepționale privind licențele de import în sectorul orezului datorate unor probleme pe piața internațională în 2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 134 și 148 coroborate cu articolul 4,
întrucât:
(1)
De la începutul anului 2008, fluxul obișnuit al importurilor de orez în Comunitate a fost perturbat de diferite măsuri de restricționare a exporturilor adoptate de țări terțe. În unele cazuri, măsurile respective reprezentau interdicții de export oficiale sau aveau valoarea unor astfel de interdicții. În consecință, importatorii comunitari nu și-au putut respecta obligațiile legate de licențele de import, în special obligația de a importa prevăzută de articolul 7 din Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a sistemului de licențe de import și export și de certificate de fixare în avans pentru produsele agricole (2).
(2)
Prin urmare, pentru a limita efectele negative asupra importatorilor, ar trebui prevăzute măsuri excepționale în ceea ce privește licențele de import eliberate în perioada de contingent tarifar 2007-2008 și 2008.
(3)
Obligația de a importa reprezintă o cerință principală în sensul articolului 20 din Regulamentul (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole (3) care, neîndeplinită, ar duce la reținerea garanției, conform articolului 22 din regulamentul menționat. La cererea părților interesate și în temeiul articolului 40 din Regulamentul (CE) nr. 376/2008, obligația de a importa ar trebui anulată, iar garanția ar trebui eliberată în funcție de situație. Este necesar să se stabilească condițiile care trebuie îndeplinite de titularul licenței pentru a demonstra că măsurile de restricționare a exportului pot fi considerate cazuri de forță majoră.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) Conform articolului 40 din Regulamentul (CE) nr. 376/2008, la cererea titularului licenței, în termen de o lună de la intrarea în vigoare a prezentului regulament, autoritățile competente ale statelor membre anulează obligația de import și eliberează garanția pentru cantitățile neutilizate, aferente licențelor de import eliberate în perioada de contingent tarifar 2007-2008, în temeiul Regulamentelor (CE) nr. 964/2007 (4) și nr. 1002/2007 (5) sau în perioada de contingent tarifar 2008, în temeiul Regulamentelor (CE) nr. 2058/96 (6), nr. 327/98 (7), nr. 955/2005 (8), nr. 1964/2006 (9) și nr. 1529/2007 (10).
(2) Măsura prevăzută la alineatul (1) se aplică doar în cazurile în care titularul licenței invocă norme impuse de o țară terță pe care autoritățile competente din statul membru le consideră caz de forță majoră în conformitate cu articolele 39 și 40 din Regulamentul (CE) nr. 376/2008. Titularul licenței dovedește autorităților competente, într-o măsură pe care acestea o consideră satisfăcătoare, că nu a putut importa din cauza unor interdicții de export oficiale sau a unor măsuri cu valoare echivalentă introduse de țări terțe și că nici un comerciant din sectorul orezului, în limitele unei prudențe rezonabile, nu ar fi putut anticipa introducerea acestor măsuri la data depunerii cererii pentru licența de import, precum și că titularul a depus toate eforturile rezonabile pentru a utiliza licența de import în timpul perioadei de valabilitate a acesteia.
Articolul 2
Statele membre raportează Comisiei, înainte de 31 ianuarie 2009, măsurile pe care le-au luat în temeiul articolului 1 alineatul (2) din prezentul regulament.
Notificările respective se fac pe cale electronică. Forma și conținutul notificărilor se stabilesc pe baza modelelor pe care Comisia le pune la dispoziția statelor membre.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 noiembrie 2008.